ન્યુરોલોજીકલ ડિસિઝના દર્દીઓનો અંદાજ મેળવવા કોઇ લેટેસ્ટ ડેટા ઉપલબ્ધ નથી, પરંતુ અમદાવાદમાં તાજેતરમાં યોજાયેલા એક વર્કશોપમાં ૧૯૯૦ના દસકામાં દેશના વિવિધ શહેરી તથા ગ્રામીણ વિસ્તારોમાં કરાયેલા સર્વેના આધારે દેશની કુલ ૧૨૫ કરોડની વસતીમાંથી ૩ કરોડ લોકો ગંભીર પ્રકારની ન્યુરોલોજીકલ બિમારીથી પીડાતા હોવાનો અંદાજ વ્યક્ત કરાયો હતો. આ બિમારીમાં ટ્રોમેટિક બ્રેઇન ઇંજરી અને બ્રેઇન ઇન્ફેક્શનનો સમાવિષ્ટ નથી. આ દ્રષ્ટિએ ગુજરાતની કુલ ૬.૨૫ કરોડની વસતીમાંથી આશરે ૧૫ લાખ અને મા અમૃત્તમ કાર્ડ હેઠળ આવરી લેવાયેલા ૩ કરોડ લોકોમાંથી આશરે ૭.૨૦ લાખ લોકો આ બિમારીથી પીડાતા હોય એવું માની શકાય. આટલા દર્દીને સારવાર આપવા મા યોજના હેઠળ ન્યુરોની સારવાર આપતી હોસ્પિટલોની સંખ્યા માત્ર ૪૧ છે, જેમાં ન્યુરોલોજિસ્ટ અને ન્યુરો સર્જનની સંખ્યા અનુક્રમે ૪૮ અને ૪૯ જ છે. આમાંથી પણ ખાનગી હોસ્પિટલોમાં સેવા આપતા મોટા ભાગના ડોકટરો વિઝિટિંગ ડોક્ટર્સ તરીકે જ સેવા આપે છે અને તેઓ પણ અન્ય ખાનગી હોસ્પિટલોમાં ફરજ બજાવે છે.